23. júna 2022

#ChallengeAccepted na štvrtom Xathone

Fáza podávania prihlášok začína: podnikateľský hackathon spoločnosti Henkel podporuje zakladateľky v biznise

**Düsseldorf/Berlin – Xathon je podnikateľským hackathonom pre zakladateľky v raných štádiách zakladania biznisu, ktorý iniciuje a organizuje** [**Henkel dx Ventures**](https://www.henkel.com/digitalization/innovation-through-cooperation)**. Od 1. do 3. septembra 2022 sa v Berlíne uskutoční už 4. ročník Xathonu. Jeho zmyslom je sústrediť 100 zakladateliek a prepojiť ich nielen navzájom, ale aj s inými expertmi či mentormi s cieľom poskytnúť im potrebné know-how a nástroje na úspešnú realizáciu ich podnikateľských zámerov. Okrem toho majú účastníčky šancu vyhrať aj finančný obnos vo výške 25 000 eur. Prihlasovanie je otvorené až do 31. júla 2022 prostredníctvom stránky** [**henkel.com/xathon**](https://www.henkel.com/digitalization/digital-transformation/xathon-2022)**.**

Platforma Henkel dx Ventures prvýkrát spustila Xathon pred štyrmi rokmi s úmyslom podporovať novú generáciu podnikateliek prostredníctvom zdieľania know-how a odborných skúseností, aby spoločne aktívne využívali príležitosti na rozvoj, čerpali inšpiráciu a navzájom sa prepájali. V rámci Xathonu sa Henkel prioritne zaujíma o zakladateľky a rodovo zmiešané tímy spoluzakladateľov podnikov v raných štádiách predovšetkým v oblasti udržateľných inovácií a podnikových technológií, napríklad v oblasti elektronického obchodu, umelej inteligencie, klímy, zdravia či vzdelania.

Spoluorganizátorom Xathonu 2022 je spoločnosť [Global Digital Women](https://global-digital-women.com/en/), ktorú založila známa nemecká podnikateľka, moderátorka a autorka Tijen Onaran. Ďalšími partnermi podujatia sú spoločnosti include [Microsoft](https://www.microsoft.com/), [Orrick](https://www.orrick.com/), [Unicorn Berlin](https://www.unicorn.de/en/locations/berlin/), [Encourage Ventures](https://encourage-ventures.com/en/), [Auxxo](https://www.auxxo.de/) and [Bryck](https://bryck.com/).

Zvyšovanie povedomia s cieľom podporiť postavenie žien

*„Diverzita, rovnosť a inklúzia sú pre Henkel strategicky dôležité. Som hrdá na to, že nezostáva len pri slovách, no naopak jasne zdôrazňujeme náš záväzok implementovaním konkrétneho akčného plánu. Len nedávno sme oznámili naše veľké ambície týkajúce sa rodovej rovnosti. Prostredníctvom štvrtého ročníka Xathonu už určujeme jasný kurz tým, že podporujeme ženy v tom, aby realizovali svoje biznis plány a využili naplno svoj potenciál,“* hovorí Sylvie Nicol, riaditeľka pre ľudské zdroje v spoločnosti Henkel.

Štúdia [Female Founder Monitor 2021](https://www.startbase.com/reports/female-founders-report-2021-nur-wenige-frauen-gruenden-aber-wenn-dann-erfolgreich/) opäť naznačila, že cielená podpora zakladateliek v biznise je ešte stále potrebná: zo všetkých zakladateľov podnikov v Nemecku predstavujú ženy len 16 percent. *„Inovácia je postavená na diverzite – o tom som skalopevne presvedčená. Hoci je toto číslo jasným dôkazom, že máme čo doháňať, sme si vedomí, že diverzita a posilňovanie postavenia žien sú kľúčovými rovinami úspešného biznisu zameraného na technológie a zároveň katalyzátorom rozvoja v odvetviach priemyslu, v ktorých pôsobíme. Práve preto sa musíme snažiť o väčšiu mieru rovnosti pohlaví. Cieľom nášho Xathonu je vytvoriť rovnaké príležitosti pre zakladateľky v biznise a podporiť ich v tom, aby sa stali úspešnými podnikateľkami,“* hovorí Michael Nilles, ktorý pracuje v spoločnosti Henkel ako Chief Digital and Information Officer.

Podujatie Xathon: #ChallengeAccepted

V rámci Xathonu Henkel vytvára talentovaným ženám príležitosti na to, aby sa navzájom spoznali, získali nové skúsenosti, rozvinuli svoje nápady a prepojili sa so stakeholdermi v priemysle, čo v konečnom dôsledku vytvára pevné základy na ich ďalší rozvoj. Tento rok je Xathon nastavený tak, aby bol akčným podujatím, a koná sa v duchu motta #ChallengeAccepted. Je zameraný na ľudí s ambíciami, entuziazmom a odhodlaním, pričom každej účastníčke bude priradený popredný podnikateľ z relevantného sektora, na ktorý sa chystajú zaútočiť – odborník so skúsenosťami a zručnosťami, ktorý dokáže poskytnúť podporu, viesť i poradiť. Xathon v roku 2022 bude zameraný na rýchlejšie rozbehnutie biznis plánov účastníčok prostredníctvom individuálnych a skupinových workshopov v kombinácii s cieleným mentoringom a odbornými konzultáciami. Účastníčky budú môcť prezentovať svoje podnikateľské zámery za prítomnosti niekoľkých z najúspešnejších súkromných európskych investičných podnikateľov a anjelských investorov. Počas slávnostnej ceremónie budú po prezentáciách pred porotou a obecenstvom vyhlásené výherkyne – tie okrem iného získajú aj finančnú odmenu, ktorá je určená na doladenie a dotiahnutie ich podnikateľských nápadov do úspešného konca.

Ako sa zapojiť?

Prihlášky do Xathonu môžu až do 31. júla 2022 posielať zakladateľky, prípadne rodovo zmiešané tímy spoluzakladateľov, ktorí chcú preraziť vo svojom sektore a sú v ranom štádiu rozbiehania svojho startupu. Účasť je bezplatná. Účastníčky budú vybrané na základe inovačného potenciálu, ambicióznosti a rastového potenciálu ich podnikateľského modelu, hodnoty ich podniku, schopnosti samotnej účastníčky stať sa podnikateľkou a dôvodov, pre ktoré sa zúčastňujú na podujatí Xathon. Účastníčky budú informované o postupe najneskôr 5. augusta 2022.

*\* Podujatie sa uskutoční v prezenčnej forme v súlade so všeobecnými nariadeniami súvisiacimi s ochorením COVID-19 platnými v priebehu septembrových dní, počas ktorých sa bude konať podujatie.*

O spoločnosti Henkel

Spoločnosť Henkel pôsobí celosvetovo s vyrovnaným a diverzifikovaným portfóliom produktov. Vďaka silným značkám, inováciám a technológiám zastáva Henkel vedúce postavenie na trhu tak v spotrebiteľských, ako aj priemyselných odvetviach. V oblasti lepidiel je Henkel divízia Adhesive Technologies celosvetovým lídrom na trhu v rámci všetkých priemyselných segmentov. V oblastiach Laundry & Home Care a Beauty Care je Henkel na vedúcich pozíciách na viacerých trhoch a v mnohých kategóriách vo svete. Spoločnosť bola založená v roku 1876 a má za sebou viac než 140 úspešných rokov. V roku 2021 dosiahla obrat viac ako 20 mld. eur a upravený prevádzkový zisk približne vo výške 2,7 mld. eur. Henkel zamestnáva 52 000 ľudí po celom svete, ktorí spolu tvoria zanietený a veľmi rôznorodý tím, ktorý spája silná firemná kultúra a spoločný cieľ a ktorý zdieľa spoločné hodnoty. Ako uznávaný líder v oblasti udržateľnosti je Henkel na popredných priečkach v mnohých medzinárodných indexoch a hodnoteniach. Prioritné akcie spoločnosti Henkel sú kótované na nemeckom akciovom indexe DAX. Viac informácií nájdete na stránke [www.henkel.com](http://www.henkel.com).

O spoločnosti Henkel Slovensko

Na Slovensku pôsobí Henkel vo všetkých troch strategických oblastiach už od roku 1991 a zároveň je HENKEL SLOVENSKO spol. s r. o. pôsobiskom najväčšej expertnej pobočky Global Business Solutions+ spoločnosti Henkel celosvetovo. Global Business Solutions+ Bratislava ‏(GBS+ Bratislava) patrí od svojho založenia v roku 2006 k dôležitej súčasti spoločnosti Henkel, zabezpečujúcej služby v Európe a globálne vo viac než 30 jazykoch. V súčasnosti zamestnáva viac než 1 600 pracovníkov. HENKEL SLOVENSKO spol. s r. o. predáva viac ako 50 značiek a dnes zamestnáva, spolu s GBS+ Bratislava, viac ako 1 800 zamestnancov. Viac informácií nájdete na stránke [www.henkel.sk](http://www.henkel.sk).

**Kontakt**

Zuzana Kaňuchová

Riaditeľka korporátnej komunikácie

Telefón: +421 917 160 597

E-mail: [zuzana.kanuchova@henkel.com](mailto:zuzana.kanuchova@henkel.com)